**HIIUMAA AASTA KÜLA 2020 KONKURSI JUHEND**

KONKURSI EESMÄRK: **Avaldada avalikku tunnustust küladele tulemusliku tegutsemise eest ning teadvustada maa- ja külaelu olulisust Hiiu maakonnas.**

**KONKURSI LÄBIVIIMISE KORD JA PÕHIMÕTTED**

1. HIIUMAA AASTA KÜLA aunimetus antakse ühele külale/külade piirkonnale või alevikule Eesti külade Maapäeva toimumisele eelneval aastal (üle aasta). Konkurss on seotud Kodukandi Aasta küla konkursiga, millele esitatakse igast maakonnas üks küla/külade piirkond.
2. HIIUMAA AASTA KÜLA aunimetus omistatakse külale/külade piirkonnale või alevikule, mis on saavutanud nähtavaid tulemusi külaelu arendamisel.
3. AASTA KÜLALE esitatavad tingimused (vt ankeeti):
   1. Nähtav kogukonna positiivne areng ja külasisene koostöö viimase kolme aasta jooksul.
   2. Külaarenduslike ja kogukonda liitvate projektide/initsiatiivide edukas algatamine ja elluviimine, ajaloo talletamine.
   3. Ühistegevused külas ja koostöö kohaliku omavalitsusega.
   4. Avatus ja tuntus maakondlikul ja/või üleriigilisel tasandil.
   5. Kehtiv või koostamisel küla/külade piirkonna/ aleviku arengukava.
4. KANDIDAATIDE ESITAMISE KORD
   1. Kandidaatide esitajateks võivad olla:

- konkursil osaleda soovivad külakogukonnad (MTÜ-d, sihtasutused, seltsingud)

- teised juriidilised isikud, sh kohalikud omavalitsused. Vajalik kooskõlastus ankeedis küla esindajaga.

1. KONKURSI LÄBIVIIMISE KORD
   1. MTÜ Ühendus Kodukant Hiiumaa väljastab avaliku konkursi teate HIIUMAA AASTA KÜLA nominentide esitamiseks oma liikmetele ja võrgustikule ning avalikustab juhendi oma veebilehel [www.kkh.ee](http://www.kkh.ee) 3. augustil 2020
   2. Ettepanekud esitatakse MTÜ-le Ühendus Kodukant Hiiumaa 15.oktoobriks 2020.
   3. Ettepanekuks täidetakse Hiiumaa Aasta küla 2020 ankeet ja saadetakse see e-kirjaga aadressile [hiiumaakodukant@gmail.com](mailto:hiiumaakodukant@gmail.com).
   4. MTÜ Ühendus Kodukant Hiiumaa poolt moodustatakse hindamiskomisjon, kuhu kuuluvad MTÜ Ühendus Kodukant Hiiumaa juhatuse liikmed ning lisaks Hiiumaa Vallavalitsuse esindaja ja Hiiumaa Vallavolikogu esindaja
   5. Hindamiskomisjon hindab kandidaatide kirjalikke ankeete ja seejärel tutvub kandidaatidega kohapeal eelnevalt kokku lepitud ajal.
   6. Hindamiskomisjon teeb otsuse Hiiumaa Aasta küla 2020 aunimetuse saaja kohta.
2. HIIUMAA AASTA KÜLA 2020 VÄLJAKUULUTAMINE
   1. Hiiumaa Aasta küla 2020 kuulutatakse välja Kodanikupäeva tunnustusüritusel, (nov. 2020)
   2. Hiiumaa aasta küla kandidaatide tutvustused ja konkursi kokkuvõte avalikustatakse kodulehel [www.kkh.ee](http://www.kkh.ee) ja Kodukant Hiiumaa Facebooki lehel.